input: KOMISIJOS REGLAMENTAS (ES) Nr. 5/2014
  2014 m. sausio 6 d.
  kuriuo iš dalies keičiama Komisijos direktyva 2008/38/EB, nustatanti pašarų konkretiems mitybos tikslams tikslinio naudojimo sąrašą
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 767/2009 dėl pašarų tiekimo rinkai ir naudojimo, iš dalies keičiantį Reglamentą (EB) Nr. 1831/2003 ir panaikinantį direktyvas 79/373/EEB, 80/511/EEB, 82/471/EEB, 83/228/EEB, 93/74/EEB, 93/113/EB, 96/25/EB bei Sprendimą 2004/217/EB (1), ypač į jo 10 straipsnio 5 dalį,
  kadangi:
  (1)
  pagal Reglamento (EB) Nr. 767/2009 32 straipsnio 2 dalį Komisijai iki 2010 m. rugsėjo 1 d. pateikti keli prašymai atnaujinti to reglamento 10 straipsnyje nurodytą numatytųjų paskirčių sąrašą;
  (2)
  kai kurie iš tų prašymų yra susiję su konkrečių mitybos tikslų „Mitybos atstatymas, pasveikimas“ šunims ir „Fiziologiniam virškinimui stabilizuoti“, kiek tai susiję su pašaru, kurio sudėtyje gali būti priedų, kurių kiekis daugiau kaip 100 kartų viršija atitinkamą nustatytą didžiausią kiekį visaverčiuose pašaruose, kaip nurodyta Reglamento (EB) Nr. 767/2009 8 straipsnio 2 dalyje, sąlygų pakeitimu. Kiti prašymai susiję su naujais konkrečiais mitybos tikslais atsižvelgiant į Reglamento (EB) Nr. 767/2009 8 straipsnio 2 dalyje nustatytus reikalavimus;
  (3)
  be to, pagal Reglamento (EB) Nr. 767/2009 10 straipsnį Komisija gavo prašymą įtraukti katėms skirtą konkretų mitybos tikslą „Jodo kiekiui pašare mažinti, esant hipertirozei“;
  (4)
  specialus maitinimo būdas - boliusas. Siekiant užtikrinti, kad boliusas būtų tinkamai ir saugiai naudojamas kaip pašaras konkrečiam mitybos tikslui, reikia nustatyti sąlygų, susijusių su tam tikromis numatytosiomis paskirtimis, bendrus reikalavimus;
  (5)
  Komisija sudarė sąlygas visoms valstybėms narėms susipažinti su visais prašymais, įskaitant dokumentus;
  (6)
  su prašymais pateiktuose dokumentuose nurodyta, kad konkreti atitinkamų pašarų sudėtis atitinka šiuos konkrečius numatytus mitybos tikslus: „Mitybos atstatymas, pasveikimas“ šunims, „Fiziologiniam virškinimui stabilizuoti“ ir „Jodo kiekiui mažinti, esant hipertirozei“ katėms, „Padėti pasirengti sportinei veiklai ir atsigauti po jos“ arklinių šeimos gyvūnams, „Kompensuoti nepakankamą geležies kiekį po gimimo“ žindomiems paršeliams ir veršeliams, „Palaikyti kanopų, kojų ir odos regeneraciją“ arkliams, atrajotojams ir kiaulėms, „Padėti pasirengti rujai ir dauginimuisi“ žinduoliams ir paukščiams ir „Ilgalaikis ganomų gyvūnų aprūpinimas mikroelementais ir (arba) vitaminais“ atrajotojams, turintiems funkcinį didįjį prieskrandį;
  (7)
  be to, iš vertinimo matyti, kad atitinkami pašarai neturi neigiamo poveikio gyvūnų ir žmonių sveikatai, aplinkai ar gyvūnų gerovei. Vertinant dokumentus patikrinta, ar apibūdinimas „didelis tam tikro pašaro priedo kiekis“ reiškia didelį atitinkamo priedo kiekį, kuris beveik siekia nustatytą didžiausią kiekį visaverčiuose pašaruose, tačiau jo neviršija;
  (8)
  todėl prašymai yra tinkami ir konkrečius mitybos tikslus reikėtų įtraukti į numatytųjų paskirčių sąrašą ir pakeisti sąlygas, susijusias su konkrečiais mitybos tikslais „Mitybos atstatymas, pasveikimas“ ir „Fiziologiniam virškinimui stabilizuoti“;
  (9)
  todėl Direktyva 2008/38/EB turėtų būti atitinkamai iš dalies pakeista;
  (10)
  kadangi saugos sumetimais nebūtina neatidėliotinai taikyti pakeitimų, susijusių su šiuo metu teisėtai rinkai teikiamais pašarais, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų reikalavimų;
  (11)
  šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
  PRIĖMĖ ŠĮ REGLAMENTĄ:
  1 straipsnis
  Direktyvos 2008/38/EB I priedas iš dalies keičiamas pagal šio reglamento priedą.
  2 straipsnis
  Į šio reglamento priedą įtrauktas ir Reglamento (EB) Nr. 767/2009 8 straipsnio 2 dalyje nurodytas pašaras, kuris teisėtai pateiktas rinkai iki 2010 m. rugsėjo 1 d. ir pagamintas bei paženklintas iki 2014 m. liepos 27 d., gali būti toliau tiekiamas rinkai ir naudojamas, kol pasibaigs esamos atsargos. Jeigu pašaras yra skirtas gyvūnams augintiniams, pirmesniame sakinyje nurodyta data yra 2016 m. sausio 27 d.
  3 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. sausio 6 d.